Prislovja.
3.
Čhavo miro, ma bister pre oda, so tut sikaďom, a ľiker andro jilo mire prikazi. 
Miro sikaviben tuke dothovela o berša ko dživipen a anela tuke o smirom. 
O verno kamiben the e vernosť tut te na omukel; phand tuke len pašal e meň, a pisin tuke len andre tiro jilo, 
kaleha tut ela e pačiv the baro nav anglo Del the anglo manuša. 
Pača cale jileha le RAJESKE a ma muk tut pre tiri goďi. 
Pridžan tut ke leste pre savore tire droma a ov tuke rovňinela avri o chodňiki. 
Ma av goďaver andre tire jakha, ale šun le RAJES a visar tut het le nalačhestar. 
Te ada kereha, sasťola tiro ťelos a tire kokala zoraľona. 
De pačiv le RAJES andral tiro barvaľipen the andral o ešebno ovocje savore uľipnastar. 
Te kada kereha, ela tut pherdo zrnos andre tire stodoli a tire sudi prečuľana la neva moľaha. 
Čhavo miro, ma odvisar tut le RAJESKRE dovakeribnastar a ma choľisaľuv, sar tuke priphenel. 
Bo o RAJ dovakerel oleske, kas kamel, avke sar o dad le čhaske, saves rado dikhel. 
Bachtalo hin o manuš, savo arakhľa o goďaveripen, o murš, savo dochudňa o achaľuvipen. 
Oda mol buter sar o rup a dela tut oda, so hin feder sar o somnakaj. 
Te el goďaver hin vzacneder sar o diamanti; ňič, so kames, nane ajso sar o goďaveripen. 
O goďaveripen ľikerel andre jekh vast o baro dživipen a andre dujto o barvaľipen the e slava; 
leskre droma tut dena o šukar dživipen a leskre chodňiki tuke anena o smirom. 
O goďaveripen hin o stromos le dživipnaskro olenge, ko pes lestar chuden, a požehňimen hine, save pes lestar ľikeren. 
Le goďaveripnaha o RAJ zathoďa la phuvakre zakladi a o ňebos ačhaďa la goďaha. 
Peskra goďaha diňa, hoj o bare paňa te demen avri andral e phuv a andral o chmari te perel o brišind. 
Čhavo miro, ľiker tut le goďaveripnastar the le achaľuvipnastar; šoha lenge ma domuk, te džan tutar het: 
Dena tut o dživipen a anena tuke e pačiv anglo manuša, 
avke phireha andro smirom a o pindro tuke na poddžala. 
Rači, sar džaha te sovel, na daraha tut a soveha tuke andro smirom. 
Na mušines te daral, hoj pes jekhvareste vareso ačhela, abo te daral le burkendar, so aven pro bijedevleskre. 
Bo o RAJ ačhela pal tiri sera a na mukela tiro pindro te uštarel andre pasca. 
Te tut hin pre oda, pomožin le manušenge, save peske oda zaslužinen. 
Ma phen tire susedaske: „Dža, av pale tajsa a dava tut,“ te oda hin paš tu. 
Ma gondoľin, sar te dukhavel varekas, ko dživel pašes paš tu a pačal tuke. 
Ma vaker pre ňikaste ča avke, te tut na kerďa ňič nalačho. 
Ma zavidzin le manušeske, savo pes marel, a ma ker avke sar ov, 
bo o RAJ kajse manušen našťi avri ačhel, ale hino prijaťeľis le čačipnaskre manušenca. 
O prekošiben le RAJESKRO hin pro kher le bijedevleskro, ale o kher le čačipnaskro ela požehňimen. 
O RAJ asal avri olen, save asan, no le pokornen del peskri milosť. 
O goďaver manuša chudena e pačiv, ale o diline peske lena e ladž. 
