Job.
27.
O Job mek vakerelas dureder a phenďa kada: 
„Avke sar dživel o Del, savo mandar iľa o pravos, o Nekzoraleder, savo mange kerďa pharipen andro jilo, 
medik ča dživava a ela andre ma o dichos le Devleskro, 
mire mujestar na džala avri o nalačhipen a miri čhib na vakerela o klamišagos. 
Šoha na phenava, hoj tumen hin čačipen! Medik na merava, furt ačhava pre oda, hoj som žužo! 
Mire spravodľišagostar man zorales ľikerava a na mukava man lestar; miro jilo man na obviňinela, medik ča dživava. 
Miro ňeprijaťeľis mi el mardo sar o bijedevleskro a oda, ko pre ma džal, avke sar o nalačho manuš! 
Bo savi naďej hin le bijedevleskre manušes, sar merela? Sar lestar o Del lela o dživipen? 
Či les o Del šunela, sar vičinela andral peskro pharipen? 
Či radisaľola le Nekzoralederestar? Či furt lašarela le Devles? 
Sikavava tumenge, savi bari hin e zor le Devleskri; na garuvava tumenge andre, sar o Nekzoraleder Del gondoľinel. 
Se tumen savoredžene oda dikhľan! Ta akor soske vakeren kajse zbitočna lava? 
Kada užarel le nalačhe manušes le Devlestar, kada chudena o bitanga le Nekzoraleder Devlestar: 
Kajte les ela but čhave, merena andro mariben; a leskre potomken na ela so te chal. 
Ola, ko predživena, merena le nasvaľibnastar; a mek aňi lengre vdovi pal lende na rovena. 
Kajte skidela rup ajci sar prachos a gada ajci sar čik, 
no o spravodľivo pre peste urela oda, so ov skidela, a leskro rup peske rozďelinena o ňevinna manuša. 
O kher ačhavel slaboro sar pavučina, sar budkica, savi peske kerel o stražňikos pre maľa. 
Sar o nalačho manuš džal te sovel, hino barvalo ale sar otkerel o jakha, leskro barvaľipen našľiľa. 
E bari dar les zalela sar e potopa; e zoraľi balvaj pre leste avela rači. 
Lela les e zoraľi balvaj pal o vichodos a našľola, šulavela les pal leskro than. 
Demela pre leste bi o jileskeriben, sar latar kamela so neksigeder te denašel het. 
Odi balvaj tapčinela peskre vastenca, hoj lestar te asal; kerela leske ladž, sar denašela pal peskro than.“ 
