Matuš.
4.
Paľis o Duchos ľigenďa le Ježiš pre pušťa, hoj les o beng te pokušinel. 
O Ježiš poscinelas saranda (40) dživesa the saranda rača a paľis bokhaľiľa avri. 
Avľa ke leste o beng, hoj les te pokušinel, a phenďa: „Te sal o Čhavo le Devleskro, phen, hoj kale barendar te ačhen mare.“ 
Ov odphenďa: „Hin pisimen: ‚O manuš na dživela ča le marestar, ale dojekhe lavestar, savo avel avri andral le Devleskro muj.‘ “ 
Akor les iľa o beng andro sveto foros, thoďa les te ačhel upre pro agor le Chramoske 
a phenďa leske: „Te sal o Čhavo le Devleskro, čhiv tut tele. Se hin pisimen: ‚Prikazinela peskre aňjelenge pal tu a chudena tut pro vasta, hoj te na demes o pindro pro bar.‘ “ 
O Ježiš leske odphenďa: „Ale hin the pisimen: ‚Na pokušineha le Rajes, tire Devles!‘ “ 
Pale les iľa o beng pro igen učo verchos a sikaďa leske savore kraľišagi le svetoskre the lengro baro šukariben. 
A phenďa leske: „Kada savoro tuke dava, te angle mande banďoha a lašareha man.“ 
Akor leske o Ježiš phenďa: „Dža het, bengeja, bo hin pisimen: ‚Ča anglo Raj, tiro Del, banďoha a ča leske korkoreske služineha!‘ “ 
Akor o beng geľa het, avle o aňjela a kerenas pašal leste. 
Sar o Ježiš šunďa, hoj phandle le Jan andre bertena, geľa andre Galileja. 
Avľa het andral o Nazaret, hoj te bešel andro foros Kafarnaum, savo hino paš o moros andro phuva Zebulun the Naftali, 
hoj pes te naplňinel oda, so phenďa o prorokos Izajaš: 
„E phuv le Zebulunoskri the e phuv le Naftaliskri, o drom paš o moros, pal o Jordan, e Galileja le pohanengri! 
O manuša, save dživenas andro kaľipen, dikhle baro kham. Olenge, ko dživenas andre odi phuv andro ciňos le meribnaskro, avľa avri o kham.“ 
Akorestar chudňa o Ježiš te kazinel: „Visaren tumen le binendar, bo pašes hin le ňeboskro kraľišagos!“ 
Sar phirelas pašal o Galilejsko moros, dikhľa duje phralen, le Šimon (saves vičinen Peter) the le Andrej leskre phrales, sar mukenas e sita andro moros, bo sas ribara. 
A phenďa lenge: „Aven pal ma a me tumendar kerava ribaren, so chudena le manušen.“ 
On takoj omukle o siti a gele pal leste. 
Sar geľa sikra dureder, dikhľa avre duje phralen, le Jakob the le Jan, le Zebedeoskre čhaven. Sas pre loďka lengre dadeha le Zebedeoha a prikerenas o siti. Vičinďa len 
a on takoj omukle e loďka the peskre dades a gele pal leste. 
O Ježiš phirelas pašal caľi phuv Galileja a sikavelas ode andro sinagogi. Kazinelas o evaňjelium pal o kraľišagos a sasťarelas dojekh nasvaľiben the dojekh dukh, so sas le manušen. 
A rozľigenďa pes pal leste o hiros pal caľi Sirija. Anenas ke leste savoren, ko sas nasvale a cerpinenas andro dukha, olen, ko sas zaphandle le demonenca abo saven sas epilepsija, a the le kaľiken. A o Ježiš len sasťarelas. 
Džanas pal leste but manuša andral e Galileja, andral o Dekapolis, Jeruzalem, Judsko the andral e phuv pal o Jordan. 
