Žalmi.
6.
Oleske, ko ľidžal o bašaviben pro ochtostrunengro nastrojis. Le Davidoskro žalmos. 
Ma mar man, RAJEJA, andre tiri choľi! Ma trestin man, sar sal choľamen! 
Av ke ma jileskro, RAJEJA, bo som slabo! Sasťar man avri, RAJEJA, bo o kokala man dukhan. 
Mira duša hin baro pharipen! Mek keci, RAJEJA? 
Av pale, RAJEJA, zachraňin miro dživipen! Le man avri tire bare kamibnaha. 
Bo maškar o mule ňiko na lašarel tiro nav! Ko tut bararela andral o hrobos? 
Imar na birinav ajci te jojčinel dukhatar: Sako rat pro hadžos mandar čuľal o roviben; miri lepeda cinďarav le apsenca. 
Žaľatar na dikhav mištes pro jakha; slabisaľile mange vaš mire ňeprijaťeľa. 
Džan mandar het savore, ko keren o nalačhipen, bo o RAJ šunďa miro roviben. 
O RAJ šunďa avri miro baro mangipen; o RAJ priiľa miri modľitba. 
Savore mire ňeprijaťeľa pes ladžana, igen predarana a jekhvareste džana het ladžatar. 
