Nekšukareder giľi.
2.
Me som ča e kvitka andro Šaron, ča e ľaľija, so barol andre dolina. 
Sar e ľaľija maškar o koľaka, ajsi hiňi miri laska maškar o terne čhaja. 
Sar o lačho phabengro stromos maškar o stromi andro veš, ajso hin oda, ko man kamel, feder sar savore terne čhave. Igen kamavas te bešel andre leskro ciňos a leskro ovocje hino gulo andre miro muj. 
Domukľa mange te pijel peskri kamibnaskri mol, leskro kamiben sas upral mande sar e zastava. 
Občerstvinen man le hrozienkenca! Zoraľaren man le phabenca, bo som nasvaľi le kamibnastar! 
Leskro baľogno vast hin tel miro šero a peskre čače vasteha man obchudel. 
Den man lav, čhajale andral o Jeruzalem, anglo srnki the anglo gazeli! Ma čhalaven amaro kamiben, medik o kamiben korkoro na kamela. 
Šunav o hangos oleskro, ko man kamel! Dikh, avel kade! Chučkerel pal o verchi a denašel pal o brehi; 
hino sar e gazela, sar o terno jeleňis. Dikh, kade ačhel pal amaro muros; dikhel andre prekal o oblaki, zadikhel prekal o mreži. 
Prevakerďa ke ma oda, ko man kamel: „Ušťi upre, lasko miri, av, miri šukarori! 
Dikh, o jevend imar pregeľa; o brišind preačhiľa, geľa het. 
O kvitki aven avri pre phuv! Avľa o časos pro giľavipen! O hangos la hrdličkakro šunďol andre amari phuv. 
Pro figovňikos barol o terne figi, o viňici kvitňisaľon a šukares voňinen. Ušťi upre, lasko miri, av, miri šukarori!“ 
Holubico miri, garuďi sal andre chev andre skala, andre skalakri škara. Sikav mange tiro muj a domuk mange te šunel tiro hangos; bo mištes šunďol tiro hangos a šukar hin tiro muj. 
Chuden amenge le lišken, le cikne lišken, so musaren o viňici, amare viňici, so imar kvitňisaľon. 
Oda, ko man kamel, hino miro a me som leskri; čaľarel pes maškar o ľaľije. 
Medik na predžal o džives a o ciňos na našľol, visaľuv pale, tu, so man kames, av ajso sar e gazela, sar o terno jeleňis pro Beterska verchi. 
