O Žalmi.
1.
Bachtalo hin oda, ko na prilel o radi le nalačhe manušengre, na phirel pal o drom le binošnenca a na bešel maškar ola, ko asan le Devlestar, 
ale leskro radišagos hin andro zakonos le RAJESKRO a pal leskro zakonos gondoľinel rat-džives. 
Hino sar o stromos sadzimen paš o paňi, so anel o uľipen andre peskro časos; leskre prajti na šučon avri a savoro, so kerel, avel leske avri. 
Avres hin le nalačhe manušenca! On hine sar o phus rozphurdlo la balvajaha. 
Vašoda na obačhena o nalačhe pro sudos, aňi o binošna maškar o čačipnaskre. 
Se o RAJ džanel a chraňinel o drom le čačipnaskre manušengro, ale o drom le nalačhengro ľidžal andro meriben. 
