Job.
41.
„Te o manuš pačal, hoj chudela le Levijatan, ačhela sklamimen. Soča pre leste dikhela, takoj odperela. 
Ňiko nane ajso šmelo, hoj les te uštavel. Akor ko pes šaj ačhavel mange? 
Ko man diňa vareso ešebno, hoj leske me mušinav te del pale? Se savoro tel o ňebos hin miro. 
Phenava tuke pal leskre pindre, pal leskri bari zor the pal leskro baro the šukar ťelos. 
Ko pal leste šaj cirdel tele leskri cipa? Ko šaj predemel leskro dvojito pancjeris? 
Ko šaj phundravel o brani leskre mujeskre, se leskre dandendar avel bari dar? 
Pre leskro dumo hine o šťiti andro šori, cesnones priphandle a zorale sar bara; 
hine paš peste avke pašes, hoj aňi o luftos maškar lende na predžala. 
Jekh paš aver hine prikikidle ke peste; hine spojimen, našťi len te rozďelinel. 
Sar kichinel, demel avri o švetlos a leskre jakha hine lole sar o kham tosara. 
Andral o muj leske aven avri o jagale fakľi a chučkeren o iskri. 
Prekal o cheva andro nakh leske avel avri o thuv sar andral o roztačardo kotlos, tel savo labon o šuke kraki. 
Leskro dichos rozlabarel o angara a andral o muj čhivel avri e jag. 
Andre meň les hin e zor a e bari dar džal anglal leste. 
O mas pre leskro ťelos chudel mištes, zorales a na čhalavel pes. 
Leskro jilo hino sar skala, zoralo sar o mlinoskro bar. 
Sar ušťel, o nekzoraleder lestar daran; sar ňičinel, daratar na džanen so te kerel. 
Aňi e šabľa aňi e kopija aňi o šipi les ňič našťi keren. 
O trast leske hin sar o phus, o brondzos sar o kirno kašt. 
O šipos andral o lukos na kerela, hoj te denašel; o bara andral e pariďa hine leske sar o plevi. 
O budzogaňis leske hin sar e šuki čar; asal peske, sar andre leste čhiven o kopiji. 
Pro per les hin ostra špici sar skľenčini, so muken pal leste o rihi andre čik. 
Ov kerel, hoj te taďol o oceanos sar andre piri, sar o olejos andro čaroro. 
Mukel pal peste bľišťaco drom; o moros dičhol, sar te les uľahas šiva bala. 
Nane pre phuv ňiko ajso sar ov; o džviros, savo ňisostar na daral. 
Uprunestar dikhel pre savore barikane stvoreňja; hino kraľis upral savore dziva džviri.“ 
