Žalmi.
72.
Le Šalamunoske. Devla, de le kraľiske te sudzinel spravodľišagoha, le kraľiskre čhaske tire čačipnaha. 
Mi sudzinel čačipnaha tire manušen the le čore manušen spravodľišagoha. 
O verchi mi anen le manušenge o požehnaňje a o brehi o spravodľišagos. 
Mi zaačhel vaš ola, ko hine trapimen maškar o manuša, mi zachraňinel le čoren; mi zňičinel oles, ko len trapinel. 
Mi lašaren tut dži akor, medik švicinel o kham the o čhonoro, pal jekh pokoleňje pre aver. 
Avke sar del o brišind pre košimen maľa a sar e rosa cinďarel e phuv, 
avke andre le kraľiskre dživesa mi kvitňisaľol o spravodľivo a mi el pherdo smirom dži akor, medik na našľola o čhonoro. 
Mi kraľinel le morostar ko moros, le paňestar Eufrat dži pro agora la phuvake! 
Banďona angle leste ola, ko dživen pre pušťa, a leskre ňeprijaťeľa ľizinena o prachos. 
O kraľa andral o Taršiš the pal o ostrovi leske počinena o daňe, o kraľa andral e Šeba the andral e Saba anena o dari. 
Banďona anglal leste savore kraľa a služinena leske savore narodi. 
Ov zachraňinela le čores, sar vičinela, oles, kas nane ňič, kaske nane ko te pomožinel. 
Hino jileskro ko slabo the ko čoro a zachraňinel o dživipen le čore manušengro. 
Andral o trapišagos the mariben len zachraňinela, bo lengro dživipen hino vzacno andre leskre jakha. 
Mi dživel but! Mi den leske o somnakaj andral e Šeba! Mi modľinen pes furt vaš leske a mi žehňinen leske sako džives! 
Mi el pherdo zrnos andre odi phuv a mi en lenca o brehi le verchengre učharde. Mi barol ode but ovocje sar andro Libanon, mi kvitňisaľon o manuša andro fori sar e čar pre maľa. 
Leskro nav ľikerela pro furt; medik o kham švicinela, leskro nav ačhela. Savore narodi ena požehňimen prekal leste a anena leske e chvala! 
Barar le RAJES, le Devles, le Izraeloskre Devles! Ča ov kerel bare zazraki. 
Mi el požehňimen leskro slavno nav pro furt a leskri slava mi pherdžarel caľi phuv! Amen, amen! 
Dži kade hin o modľitbi le Davidoskre, le Izajoskre čhaskre. 
